Id-Deċiżjoni tal-Kunsill
tas-26 ta' Ottubru 1983
rigward il-kontro-miżuri fil-qasam tat-trasport internazzjonali tal-merkanzija bil-baħar
(83/573/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod speċjali l-Artikolu 84(2) tiegħu,
Billi r-riżultati tas-sistema tat-tagħrif marittimu stabbilita skond id-dispożizzjonijiet tad-Deċiżjonijiet Nru 78/774/EEC [1], 79/4/EEC [2], 80/1181/EEC [3], 81/189/EEC [4] u 82/870/EEC [5], flimkien ma' l-esperjenza ta' ċerti Stati Membri, turi illi huwa tal-parir li tiġi ddefinita proċedura xierqa Komunitarja li tirrigwarda l-kontro-miżuri li jridu jittieħdu mill-Istati Membri interessati fil-qasam tat-trasport internazzjonali tal-merkanzija bil-baħar fejn għandhom x'jaqsmu pajjiżi terzi,
ADOTTA DIN ID-DEĊIŻJONI:
L-Artikolu 1
Stat Membru li jkun addotta jew bi ħsiebu jaddotta kontro-miżuri fil-qasam tat-trasport internazzjonali tal-merkanzija bil-baħar fejn għandhom x'jaqsmu pajjiżi terzi għandu jikkonsulta lill-Istati Membri l-oħra u lill-Kommissjoni skond il-proċedura tal-konsultazzjonijiet stabbilita bid-Deċiżjoni 77/587/EEC [6].
L-Artikolu 2
1. L-Istati Membri għandhom jagħmlu ħilithom kollha, ġewwa l-qafas riferit fl-Artikolu 1, għalbiex jiftiehmu dwar kull kontro-miżura li jistgħu jieħdu.
2. Il-Kunsill jista', waqt li jaġixxi b'mod unanimu, jiddeċiedi dwar l-applikazzjoni konġunta mill-Istati Membri għall-kontro-miżuri xierqa li jagħmlu parti mil-leġislazzjoni nazzjonali tagħhom.
L-Artikolu 3
Meta jidħlu għall-konsultazzjoni riferita fl-Artikolu 1, l-Istati Membri għandhom, jekk jixraq, jispeċifikaw kemm jista' jkun possibbli dan li ġej:
(a) l-iżviluppi li wasslu għalbiex jittieħdu l-kontro-miżuri;
(b) l-erja tat-trasport bil-baħar li għaliha trid tapplika l-kontro-miżura;
(ċ) it-tip tas-servizz ta' trasport bil-baħar affettwat (per eżempju t-traffiku tal-bastimenti tal-passiġġieri);
(d) in-natura tal-kontro-miżuri mittieħda jew li jridu jittieħdu;
(e) it-tul taż-żmien tal-kontro-miżura;
(f) il-proporzjonalità tal-kontro-miżura mal-ħsara kkawżata.
L-Artikolu 4
L-Istati Membri għandhom jibqgħu ħielsa li japplikaw il-kontro-miżuri nazzjonali unilateralment.
L-Artikolu 5
Id-Deċiżjoni hija indirizzata lill-Istati Membri.
Magħmula fil-Lussemburgu, fis-26 ta' Ottubru 1983.